text: Venstre vil have ny jysk motorvej
  30 november 2014 kl. 14.01
  Hvis Venstre efter et folketingsvalg overtager regeringsmagten, står en jysk Hærvejsmotorvej højt på ønskelisten. Pris 15-20 milliarder kroner.
  Det er Venstres Kristian Pihl Lorentzen, der har præsenteret forslaget, og det bakkes op af de øvrige blå partier.
  Motorvejen skal gå fra Limfjorden i nord, ned gennem midten af Jylland til den tyske grænse i syd. Men der er delte meninger om, hvorvidt motorvejen giver mening.
  SSW?s formand Flemming Meyer siger til Flensborg Avis, at motorvejen er en dårlig ide, da der ikke er nogen motorvej på den tyske side af grænsen, som den kan kobles på.
  Billunds borgmester, Ib Pedersen (Venstre), derimod, ser en ny motorvej som en god ide, hvis den kan kobles på Billund Lufthavn.
  
  